Mula bukane legendha Tlaga Ngebel yen miturut crita ing masyarakat Ponorogo ana gandheng cenenge karo crita salah sawijining ula naga kang aran “ Baru Klinthing”. Baru Klinthing sejatine Patih saka kraton Bantarangin kang lagi tapa utawa semedi ing alas kanthi wujud ula naga. Sawijining dina, ana salah siji warga desa kang nduwe gawe. Saperlu nyepakake ubarampe kanggo mantu, mula wong kang nduwe gawe iku njaluk tulung marang tangga teparo supaya padha golek kayu ing alas. Nalika tekan alas, karep ati arep nutuh kayu, jebul wong-wong iku padha kaget meruhi kang dibacok pranyata dudu kayu, nanging ula naga kang gedhe banget. Banjur ula iku digawa menyang omahe wong kang nduwe gawe iku saperlu dimasak lan dipangan bareng-bareng.